google/wiki40b huggingface dataset:
Marc Ravalomanana

Marc Ravalomanana (sündinud 12. detsember 1949 Imerinkasininas) on Madagaskari poliitik.
Aastatel 2002–2009 oli ta Madagaskari üheksas president. Ta kuulub malagasside merina hõimu. Valiti esimest korda presidendiks 2001–2002 toimunud valimistel. 3. detsembril 2006 valiti ta 54,8%-lise toetusega esimeses ringis teiseks ametiajaks.
Enne poliitikasse sisenemist oli Ravalomanana edukas ärimees. Talle kuulub riigi suuruselt teine piimatööstus. Ravalomanana alustas oma ärimehe karjääri jogurtimüüjana, kuni võttis pangalaenu ja ostis piimatoodete tehase.
1999. aastal kandideeris ta edukalt Madagaskari pealinna Antananarivo linnapeavalimistel.
5. augustil 2001 teatas ta, et kandideerib sama aasta 16. detsembril toimuvatel presidendivalimistel. Tegemist oli väga segaste valimistega. Kuigi ametlikel andmetel kogus Ravalomanana esimeses voorus 46%-lise toetuse oma pearivaali Didier Ratsiraka 40% ees, ning reeglite järgi pidi tulema veel teine voor, kuulutas Marc Ravalomanana ennast valimiste võitjaks ning nõudis, et talle antaks amet üle. Vastaspool ei olnud sellega muidugi nõus ning asi jõudis kohtusse, kus mõlemad pooled süüdistasid teineteist valimistulemuste võltsimises. Pealinna Antananarivo tänavatel toimusid kummagi kandidaadi pooldajate meelavaldused ning tänavakaklused. Blokeeriti tänavaid ning kogu elutegevus pealinnas oli häiritud.
Kohus kuulutas 29. aprillil 2002 küll valimiste võitjaks Marc Ravalomanana, et tal aga polnud 50-protsendilist toetust, toimus 6. mail uus voor, mille ta võitis juba kindlalt. Tema vastaskandidaat endine president Didier Ratsiraka aga läks 5. juulil 2002 eksiili.
Ravalomana on võtnud riigi arenguks palju välislaene, millega on parandatud infrastruktuuri, remonditud koole ja haiglaid.
18. novembril 2006, kui Marc Ravalomanana lendas parasjagu tagasi visiidilt Euroopast, toimus Antananarivos riigipöördekatse, mis siiski kiiresti maha suruti.
Ravalomanana on tulihingeline kristlane. Ta on korduvalt välja öelnud, et tema unistuseks on kristlik rahvas. Ravalomananat on selle eest teravalt kritiseeritud, sest Madagaskari põhiseaduse kohaselt peavad riik ja religioon olema lahus.
Marc Ravalomanana poeg abiellus märtsis 2004 bulgaarlanna Gergana Georgievaga.
17. märtsil 2009 astus Marc Ravalomanana Andry Rajoelina ja teda toetava armee survel presidendiametist tagasi.
2. juunil 2009 mõisteti ta võimu kuritarvitamise eest tagaselja 4 aastaks vangi.
Lindbergi turbasammal

Lindbergi turbasammal (Sphagnum lindbergii) on turbasamblaliste sugukonda kuuluv sammaltaim. 
Ta on Eestis arvatud III kaitsekategooriasse (seisuga 2012).
Eestis võib neid leida raba laugastest.
Krustpilsi kirikumõis

Krustpilsi kirikumõis (Krustpils mācītājmuiža) on kirikumõis Lätis Jēkabpilsi linnas Krustpilsis, Madonas iela 19A.
Kirikla asub Krustpilsi luteri kirikust veidi põhja pool. Aastal 1940 võõrandati kirikla hooned ja neid ei ole kogudusele tagastatud. Elumaja on tunduvalt ümber ehitatud ja alates XX sajandi kaheksakümnendatest aastatest pole enam ära tuntav. Peahoone vastas asuv ait on aga oma endisaegse ilme peaaegu täielikult säilitanud ja Jēkabpilsi linn on selle arhitektuurimälestisena kaitse alla võtnud.
Infovajadus

Infovajadused

Võib öelda, et infovajaduseks on iga juhtum või juhtumi võimalus, kus inimene tõesti vajab infot - tunneb vajadust konkreetse info või andmete järele, sattudes olukorda, milles inimene ei tule enam toime olemasolevate teadmistega. Informatsiooni hankimine ja otsing on olnud alati olulise tähtsusega, eriti tänapäevases ja järjest arenevas infoühiskonnas, on see lausa vältimatu.
Iga päev vajame oma tööülesannete täitmisel või õppimisel erinevat ametialast informatsiooni, sageli teadmata, milliseist allikaist on vaja koguda teavet nende vajaduste rahuldamiseks. Infovajadused on väga tihedalt seotud tööprotsessidega, mida inimene teeb. Ei saa lihtsalt üles lugeda töötaja infovajadusi, mõistmata ümbritsevat tööprotsessi. Samamoodi on väga tihedalt seotud sotsiaalse ümbrusega, kellega inimene suhtleb. Pole võimalik üles lugeda töötaja infovajadusi, mõistmata tema sotsiaalset suhtluskeskkonda. Sotsiaalsed ja tehnoloogilised struktuurid on infosüsteemides üksteisega läbi põimunud. Sama tehnoloogia, sama eesmärgiga süsteemid- võivad erinevates organisatsioonides anda täiesti erinevaid tulemusi.
Elektroonilise informatsiooni otsing pole ainult infospetsialisti tegevusvaldkonda kuuluv, sellega tegelevad inimesed pidevalt oma igapäevaelus. Infovajadusel on kolm külge:
1. nomenklatuur - millist infot vajatakse, maht,
2. kvantiteet - kui palju infot vajatakse,
3. kvaliteet - millise kvaliteediga infot vajatakse.

Teadvustamata ja teadvustatud info

Isikut, kes vajab informatsiooni ja kes selle hankimiseks viib läbi infootsingu, nimetatakse infovajajaks. Infovajadust võib jagada teadvustamata ja teadvustatud infovajaduseks. Sisemist infovajadust ehk aimdust millestki, mida veel ei teata, nimetatakse teadvustamata infovajaduseks. See on infovajaduse teadvustamise esimene etapp. Teadlik infovajadus paneb meid tegutsema ning suunab meid tavaliselt suhtlema oma lähedaste või tuttavatega, mille tagajärjel kujuneb välja formuleeritud või kohandatud infovajadus. Teadvustamata infovajadust iseloomustab teadmatus oma infovajadusest – me isegi ei tea veel seda, mida me ei tea, ka interneti suur populaarsus on tingitud just teadvustamata infovajaduse rahuldamisest. Järeldame, et huvi on vajadus, mis on läbinud motivatsiooni etapi ja muutunud inimese käitumise teadlikuks suunajaks, mille eesmärgiks on rahuldada seni mitterahuldatud vajadused.
Johannes Reinhold Schultz

Johannes Reinhold Schultz (19. september 1905 Pärnu-Jaagupi – 1. aprill 1941 Tuszyn) oli Eesti vaimulik.
Õppis aastatel 1915–1924 Tallinna Toomkoolis. Õppis 1924–1927 usuteadust Tartu Ülikoolis, täiendas end Tübingenis, sai aastal 1927 mag. theol. kraadi Tartu Ülikoolist. 1928–1931 oli ravil Šveitsis sanatooriumis. Ordineeriti Tallinnas 5. veebruaril 1933 õpetajaks.
Oli ametis 1933–1938 Tallinna Toompea saksa koguduses (käis koos Tallinna Niguliste kirikus). 1938–1939 oli dotsendi ametikohal Tartu Lutheri Erainstituudis, elas haigena Elvas.
Lahkus Saksamaale, Ostrowo'sse (praegu Ostrów Wielkopolski Suur-Poola vojevoodkonnas), suri aastal 1941 Tuschin'is (praegu Tuszyn Łódźi vojevoodkonnas).

Isiklikku

Tema isa Otto Woldemar Ludwig Schultz oli Pärnu-Jakobi koguduse õpetaja, vanaisa Ernst Wilhelm Woldemar Schultz oli Saarde- ja Pärnu Eliisabeti koguduse õpetaja ning Eestimaa kindralsuperintendent, teine vanaisa Ferdinand Justius Luther oli Emmaste Immanueli koguduse esimene õpetaja, Käina Martini koguduse õpetaja ja Tallinna Niguliste koguduse ülemõpetaja, tema onu Ralf Johannes Ferdinand Luther oli Kuusalu Laurentsiuse koguduse ja Tartu Ülikooli koguduse (saksa pihtkonna) õpetaja. Vend Kurt Rudolf Schultz oli Muhu-, Pöide ja Saaremaa Jaani koguduste õpetaja, hiljem oli pastoriks Tüüringi ja Saksi-Anhalti liidumaal ning oli Eichsfeld'i kirikuringkonna superintendendiks.
Klorokviin

Nimetused ja tähised

Meflokviin on ravimi geneeriline nimetus. Ravimi tootenimed on Chloroquine FNA, Resochin, Heliopar ja Dawaquin.
CAS number on 54-05-7.
ATC-kood: P01BA01.

Malaaria kemoprofülaktika

Klorokviini saaks kasutada Plasmodium vivax, Plasmodium ovale- ja Plasmodium malariae- malaaria kemoprofülaktikas.
Malaariaparasiit Plasmodium falciparum on hakanud selle aine suhtes resisentseks muutuma (esimesed teated 1950, nad olevat töötanud välja rajad aine eemale hodmiseks 'seedevakuoolist') ja seetõttu otsitakse meditsiinis ravimile uut rakendust, näiteks amööbide poolt esilekutsutud maksaabstsesside korral. Klorokviin kutsub inimkehas esile immunosupressiooni ja seetõttu saaks seda kasutada mitmete autoimmuunhaiguste korral, nagu reumatoidartriit (takistab lümfotsüütide paljunemist jm) ja luupus erütematoosus.
Kliinilistes ravimiuurigutes uuritakse klorokviini viirusevastaseid toimeid HI-viirus/AIDS ja Chikungunya viiruse vastu, mis põhjustab Chikungunya viirushaigust.
Klorokviin kogub võimaliku ravimina tähtsust Chikungunyaga seostatud sümptomite raviks ja põletikuvastase ainena viirusega seostatud artriidiga võitlemiseks. Malaia Ülikooli uuringus leiti, et klorokviinfosfaat annab paljulubavaid tulemusi artriidilaadsete sümptomite vastu, mida ei kergenda aspiriin ja mittesteroidsed põletikuvastased ravimid. Samas näitavad mitteavaldatud uurimused rakukultuuride ja ahvidega, et klorokviin ei ravi Chikungunyat.

Kõrvaltoime

Klorokviin võib anda selliseid soovimatuid kõrvaltoimeid nagu klorokviini põhjustatud retinopaatia (kuni pimedaks jäämiseni) ja kardiotoksilisus (kuni südameseiskuseni).

Üleannustamine

Klorokviin võib üleannustamise korral fataalseks osutuda. 1961 avaldatud uurimuse kohaselt saabus akuutse klorokviinimürgistuse korral 3 lapse surm 2,5 tunni jooksul pärast ravimi sissevõtmist, tõenäoliselt südameseiskuse tagajärjel.
Suured ühekordsed klorokviini annused (täikasvanutel ≥ 5 g klorokviini = 20–25 250 mg tabletti) põhjustavad mõne tunni pärast tõsiseid mürgistusnähtusid või surma.
Klorokviini on kasutatud suremisabina.

Kasside koronaviiruse uuringutes

In vitro katsetes on klorokviin avaldanud kasside koronaviiruse vormile feline infectious peritonitis virus (FIPV) inhibeerivat toimet.
Eksperimentaalse kasside nakkuslikku kõhukelmepõletikku korral aga ilmnesid selle ravimi toksilised toimed.

Respiratoorse sündroomiga Lähis-Ida koroonaviiruse uuringutes

Rakukultuurides on klorokviin avaldanud respiratoorse sündroomiga Lähis-Ida koroonaviiruse osakestele (põhjustab osadel inimestel MERSi), inhibeerivat toimet.

Ajaloolist

Klorokviini avastas Johann Andersag koos kaastöötajatega Bayeri laboratooriumis 1934, nemad panid sellele nimeks "Resochin". Alguses peeti seda inimestele liiga ohtlikuks. Teise maailmasõja ajal USA valitsuse poolt rahastatud kliinilised katsed malaariaravimite leidmiseks aga osutasid klorokviini malaariavastast toimet. Malaariaprofülaktikaks hakati seda kasutama 1947.
Aldo Kals

Aldo Kals (sündinud 20. novembril 1945 Halinga vallas Pärnumaal) on eesti ajaloolane. Uurinud põhjalikult Eesti pimedate ja tüflopedagoogika ajalugu.
Kals õppis Pärnu-Jaagupi Keskkoolis ja Tartu Emajõe koolis, Tartu Ülikooli ajaloo osakonnas 1967–1972. Ta kaitses 1984 ajalookandidaadi ("Eesti ajalooalase eluloolise teatmekirjanduse teke ja areng") ja 1999 filosoofiadoktori kraadi ("Hariduse osa Eesti nägemisvaegurite integratsiooni ajaloos").
Töötanud Tartu Ülikooli sotsioloogia laboratooriumi ja NSV Liidu ajaloo kateedri nooremteadurina, Eesti Looduskaitse Seltsis, TÜ nägemise tervishoiu laboratooriumi vanemteadurina, olnud alates aastast 1983 Eesti Pimedate Muuseumi juhataja, on aastast 1996 Tartu Nägemisvaegurite Arenduskeskuse juhataja. Tähistanud 1979–1995 koos kujur Ado Kochi ja Pärnu-Jaagupi Muinsuskaitse Seltsiga veerandsada haua- ja mälestuskivi.
Ülejõe (Rae)

Loodus

Põhiliselt on külas heina- ja põllumaad, sekka mõned võsapuhmad.
Tihe puude- ja võsakasv on Pirita jõe kaldal. Kohati on võsarägastik seal isegi läbimatu. Küla poolitab kaheks kraav, mis viib veed kõrval asuvast turbarabast jõkke.
Lõuna pool kraavi on küla tiheasustus, teisel pool aga talukohad. Kraavist ülepääs puudub, elanikud sõidavad kodudesse eri teid pidi. Küla põhjaossa on Rae valla arengukavas ette nähtud puhke- ja virgestusmaa, kus tulevad ranged piirangud ehitustegevusele.

Rahvastik

Rahvastik on koondunud küla lõunaosas asuvatesse kortermajadesse ja suvilate rajooni Raadiojaama tee ääres. Suvilad ja kortermajad tekkisid 1946. aastal rajatud Raadio-Saatekeskuse ümber. Sellest ka tänava nimi – Raadiojaama tee.
1997. aastal oli ametlikke elanikke 95, kuigi suvilates elab palju inimesi, kes ei ole ennast küla elanikena kirja pannud.
Boriss Baljasnõi

Boriss Baljasnõi (26. juuni 1957 Žõtomõris) on Eesti luuletaja, tõlkija, pedagoog, kirjastaja.
Ta on avaldanud luuletusi, jutustusi ja tõlkeid ajalehtedes "Molodjož Estonii" ja "Den za Dnjom".
Tema luuletusi on ilmunud ajakirjades "Looming", "Tallinn", "Raduga", "Võšgorod" ja "Družba narodov". Ta on tõlkinud Marie Underi, Betti Alveri, Karl Ristikivi, Kalju Lepiku, Mats Traat, Aleksander Suumani, Priidu Beieri, Aado Lintropi, Ellen Niidu, Leelo Tungla, Doris Kareva, Ott Arderi, Teet Kallase, Heljo Männi, Juhan Viidingu ja teiste eesti luuletajate luulet vene keelde.
Baljasnõi on Eesti Kirjanike Liidu liige.
Ta õpetab Tallinna Ülikoolis suulist ja kirjalikku tõlget ning tõlgete toimetamist.
Geoloogia sügiskool

Geoloogia sügiskool on Eesti Looduseuurijate Seltsi geoloogiasektsiooni korraldatav geoloogiahuviliste kokkusaamine.
Esimene sügiskool toimus 28.-30. oktoobrini 2005 Võrumaal Ala-Kiidi turismitalus.
Sügiskool annab välja kogumikku "Schola Geologica".
Koer kord kõndis klaveril

Süžee

Maal elav kümnenda klassi õpilane Tanja Kanareikina on huvitatud lendur Komarovist. Tanjasse omakorda on armunud naabripoiss Miša Sinitsõn.
Trofim Lõssenko

Trofim Denissovitš Lõssenko (ukraina keeles Трохим Денисович Лисенко Trohhõm Denõssovõtš Lõssenko; 29. september (vkj 17. september) 1898 Karlivka, Kostjatõnogradi maakond, Poltava kubermang – 20. november 1976 Moskva) oli ukraina päritolu nõukogude põllumajandusteadlane ja bioloog, lõssenkismi rajaja.
Lõssenko sai 1934 Ukraina NSV Teaduste Akadeemia ja 1939 NSV Liidu Teaduste Akadeemia akadeemikuks. NLKP-sse ta ei kuulunud. Aastal 1935 sai ta Üleliidulise Põllumajandusteaduste Akadeemia akadeemikuks. Aastatel 1938–1956 ja 1961–1962 oli ta selle akadeemia president.
Olles ideoloogiline liider bioloogias ja põllumajandusteaduses, vastandas ta enese toetatava Ivan Mitšurini vaadetele toetuva mitšuurinliku bioloogia "reaktsioonilisele idealistlikule" "veismannismile-mendelismile-morganismile", mida esindasid August Weismann, Gregor Mendel ja Thomas Hunt Morgan.
Agronoomina pakkus Lõssenko välja ja propageeris uusi agrotehnilisi võtteid: jaroviseerimise ehk taimede harjutamise külmaga, puuvillapõõsaste kärpimise ning suvise ja ruutpesiti kartulipaneku.
Suuremat osa tema leiutatud meetodeid kritiseerisid  Pjotr Konstantinov, Aleksandr Ljubištšev, Pjotr Lissitsõn jt veel enne nende laialdast juurutamist nõukogude põllumajandusse. Näidates Lõssenko teooria ja metoodika üldisi puudujääke, süüdistasid tema teaduslikud oponendid teda irdumises ülemaailmsest teadusest ja põllumajanduslikust praktikast.
Lõssenko pooldas Olga Lepešinskaja teooriat rakkude moodustumise kohta struktuuritust "elusainest", mis hiljem tunnistati ebateaduslikuks.
Lõssenkoga seostatakse kampaaniat, millega kiusati taga geneetikuid, samuti tema oponente, kes ei tunnustanud mitšurinlikku bioloogiat.
Lõssenko pälvis 8 Lenini ordenit, 3 Stalini preemiat (1941, 1943 ja 1949) ning Ukraina NSV Tööpunalipu ordeni. Ta oli sotsialistliku töö kangelane.
Pärast Nikita Hruštšovi tagandamist NSV Liidu juhi kohalt 1965 vabastati ka Lõssenko NSV Liidu Teaduste Akadeemia Geneetika Instituudi direktori kohalt. Alates 1966. aastast kuni surmani töötas ta NSV Liidu Teaduste Akadeemia teadusliku uurimise katsebaasi "Gorki Leninskije" laborijuhatajana.
John Wyndhami romaanis "Trifiidide päev" on Lõssenkot mainitud trifiidide aretajana.
Vasarhailased

Kaitsmine

Märtsis 2013 kanti kolme tüüpi ohustatud ja majanduslikku väärtust omavat haid Washingtoni konventsiooni (CITES) II kategooriasse: vasarhailased, pikkuim-hallhai ja heeringhai. See tähendab, et nende püüdmine ja nendega äritsemine on edaspidi reguleeritud ning nõuab litsentsi.
Asuka Hinoi

Asuka Hinoi (樋井明日香 Hinoi Asuka; sündinud 8. jaanuaril 1991 Ōsakas) on jaapani lauljatar, J-pop-ansambli Hinoi Team juht.
Aastal 2002 valisid tüdrukud Hikaru Koyama ja Miho Hiroshige ta ansambli LOVE & PEACE algkoosseisu. Ansambel moodustati filmi "Dodge Go! Go!" võteteks valitud osatäitjatest. Nende laul "Drifter" oli filmi teemalugu. Tüdrukutel olid filmis ka väikesed osad. See lugu jäi ansambli ainsaks singliks (Pony Canyoni leibel, Vision Factory). Singlil ei olnud erilist menu.
Aastal 2003 proovisid Asuka ja Hikaru koos Yuho Fujiwaraga proovinud luua uut ansamblit "mezzo piano" Vision Factory produtseerimisel. See kuulutati küll välja, kuid ansamblit ei tekkinud.
Aastal 2003 produtseeris Tomoko Kawase, kes nägi Asukas potentsiaali, Sonic Groove'i (avex traxi all-leibel) väljaandel tema esimese soolosingli "♥Wanna be your girlfriend♥". Laulu kasutati draama Ashita Tenki ni Naare lõputeemana. Singel jõudis Oriconi edetabelites kõigest 60. kohale, kuid kogus Asukale tuntust. Viis kuud hiljem kirjutas kuulus SPEED-i laulukirjutaja Hiromasa Ijichi tema teise, punk-pop-singli "Tatta Hitori no Kimi". Seda mängiti sellistes saadetes nagu "Music Station", "Pop Jam", kuid teda osteti vähem kui esimest singlit, nii et ta jäi Oreconi edetabelites 79. kohale.
4. detsembril 2004 teatati, et Asukast saab ansambli Hinoi Team juht. Ansambli liikmeid otsiti tantsu- ja laulukoolist Caless, kus Asuka ja Hikaru olid laulmist ja tantsu õppinud. Algkoosseisu kuulusid peale Asuka veel Hikaru, Keika Matsuoka ja Mizuki Inoue, kuid viimane otsustati välja vahetada Rina Takenakaga.
Hinoi Teami debüüt oli ette nähtud 5. veebruarile 2005, kuid see lükati edasi 18. maile. Nende esimene singel "Ike Ike" pani aluse Hinoi Teami kasvavale populaarsusele. Teine singel "King Kong" kuulutati välja enne esimest.

Isiklikku

Asuka kasv on 158 cm. Tema veregrupp on B.
Tema lemmikvärvid on must ja punane, lemmiktoidud on umeboshi ja tomatid.
Tema harrastused on tähtede ja väikeste laste vaatamine ning laulusõnade kirjutamine.
Ta oskab magada jupikaupa.
Aedruut

Levila

Peamiselt on see taim levinud Lõuna-Euroopas ja Eestis kasvatatakse aedades ravi- ja maitsetaimena.

Kirjeldus

Aedruudile on omane sinakashall toon. Taime vars on harunenud ja 20–50 cm kõrge. Lehed on rootsulised, väljaarvatud kõige ülemised, mis on rootsuta. Aedruudi õied on kollakasrohelised ja taimed õitsevad juunis–juulis. Kogu taimel on õlinäärmed. Aedruudi viljaks on paljuseemneline kupar.

Kasutamine

Aedruut sisaldab eeterlikke õlisid, flavonoid rutiini, furokumariini, vaha, parkaineid, mõruaineid, C-vitamiini ja P-vitamiini. Taimel on põletiku-, krambi- ja nugilistevastane, antibakteriaalne, fungitsiidne, rahustav, üldtugevdav, toniseeriv, mürke neutraliseeriv, valuvaigistav ja haavu parandav toime.
Peamiselt tarvitatakse seda teena ja tinktuurina. Kuna taim on mürgine, peab selle tarvitamisega väga ettevaatlik olema.
Kasutatakse seda ka vähesel määral maitsetaimena. Näiteks sobib see salati-, tomati-, muna-, kohupiima- ja juustutoitudele aga ka võileivale, lamba- ja ulukilihale.

Kultuuris

Aedruut on Leedu rahvuslill.
28. strategeem

28. strategeem 36 strategeemist on "meelitanult katusele, eemalda rede ".
Tupik, surnud maa-ala.

Näiteid

Stratageemide kohta käivas kirjanduses on kaks näidet, mis on seotud otseselt trepi kõrvaldamisega ja on seotud Zhuge Liangilt abi ja nõuande palumisega. (Seotus ühe ja sama isikuga tundub kahtlasena.) Ühes meelitatakse ta teisele korrusele haruldlase raamatu vaatamise ettekäändel ja teisel juhul toimub seal söömaaeg. Mõlemal juhul annab ta peale korduvaid palveid olukorras, kus pole teisi pealtkuulamas, ka abi ja nõu. (Mõlemal juhul on viitatud “Kolmevalitsusele”.) 
Lõuna-ja põhja-dünastiate ajastul oli Ci provintsis Yang Jini nimeline kohtunik. Ühelt provintsi läbivalt ärimehelt rööviti kogu ta vara. Yang Jin lasi tal kirjeldada röövli riietust ja käskis seejärel oma alluvatel linnaväravates teatada, et on leitud selles riietuses mõrvatud tundamatu isik, keda on vaja identifitseerida. Kolme tunni pärast tuli kohtusse vana naine. Peale mõnda küsimust oli kohtunik kindel, et röövija oli ta poeg. Ta saatis oma mehed maja juurde varitsema. Õhtul tabatigi vana naise saabunud poeg koos ärimehele kuulunud varaga. Röövel tunnistas kohapeal kõik üles.  
Kuulus Hani dünastia loomise aegne väejuht Han Xin saadeti rahustama Qi ja Chu kuningriike. Väejuht Han liikus Qi suunas, kuid ta tee lõikas ära Chu väejuht Long Chu oma kahesaja tuhande mehega. Kaks armeed kohtusid Wei jõe vastaskallastel. Han käskis oma meestel täita üle kümne tuhande liivakoti ja viia need ülesvoolu, et peatada seal tammiga veevool. Järgmisel hommikul juhtis Han oma armee üle jõe ja ründas Chud, kuid pärast lühikest heitlust teeskles lüüasaamist ja põgenes tagasi üle jõe. Väejuht Long andis oma armeele korralduse ületada jõgi. Kokkulepitud signaali peale lõhkusid Hani mehed tammi. Kui vaid pool Chu sõjaväge oli üle jõe eraldas üleujutus selle teisest poolest. Väejuht Han ründas ja tappis Longi. Ülejäänud väed pagesid paanikas kõigis suundades ja neid löödi jälitavate Hani sõdurite poolt.
Cortez (Pizarro) pani Mehhikosse saabudes omaenese laevad põlema. (Sellega lõpetas ka meeste mõtted alluda Kuuba kubernerile.) Meestel jäi võimalus kas võita või surra. Nad võitsid ja võtsid ära asteekide impeeriumi.
Kuritegelikus maailmas on tavaline ohvrite tõmbamine lavastatud hasartmängudesse, mis tõotavad algul näivalt suur võitu ja hiljem toovad vaid rahast ilmajäämise. Samuti peibutatakse noorukeid, neist paljudele saatuslikuks saavasse, narkootikumidega äritsemisse. Eriti mõjusaks on osutunud tüdrukute, kuna nad võimelisemad igapäevasemalt töötama, peibutamine narkoärisse. Venemaal on valdav osa noortest prostituutidest kistud prostitutsiooni läbi narkootikumide tarvitamise.
Ahju tänav

Ahju tänav (Töpfergasse) on umbtänav Tallinna kesklinnas Tatari asumis.
Ahju tänav asub Peeter Süda tänavast lõunas kino Kosmos taga.
Tänavat ääristavad vasakult poolt paaritute numbritega 20. sajandi alguses ehitatud elumajad, paremalt poolt aga Süda tänaval asuva Tallinna Sipsiku lasteaia territoorium. Tänava parempoolne hoonestus hävis 1944. aasta nõukogude lennuväe märtsipommitamine käigus ja sinna ehitati 1957. aastal Eesti NSV Siseministeeriumi lasteaed.
Tänava lõpus asub tänava ja kino Kosmos vahelisel maa-alal endine maa-alune Eesti NSV tsiviilkaitse varjend.
Sara Ramírez

Sara Ramírez (sündinud 31. augustil 1975 Sinaloas) on Ameerika Ühendriikide laulja ja näitleja.
Ta on Eesti televaatajale tuntud seriaalist "Grey anatoomia", kus ta mängib Calliope Iphegenia "Callie" Torrest. Filmis "Sulle on sõnum" mängis ta Rose'i. Filmis "Ämblikmees" mängis ta politseinikku.
Märtsis 2011 ilmus tema album, mis kandis ta enda nime.
Ta abiellus 4. juulil 2012.
Reotaksis

Reotaksis (inglise rheotaxis) on veeorganismide (sh veeloomade ja veemikroobide) orienteeritus veevoolu suhtes. Kui organism on orienteeritud või liigub veevoolu suunas (s.t pärivoolu), räägitakse negatiivsest reotaksisest, kui aga vastu veevoolu, siis positiivsest reotaksisest.
Nt mikroobide jaoks on vooluvees keskkonnatingimused stabiilsemad kui seisvas vees, sest sinna ei kogune mikroobide elutegevust takistavaid ainevahetussaadusi.
Krestovski staadion

Ülevaade

Arhitektuuriprojekti võistluse võitis Kisho Kurokawa "Kosmoselaev". Staadioni disainiks on laiendatud versioon Toyota staadionist Toyota linnas, Jaapanis, mis on samuti Kurokawa disainitud. Staadion ehitati kohale kus varem asus Kirovi staadion enne selle lammutamist.
Jaanuaris 2009 kirjutas The St. Petersburg Times, et projekti rahastatakse nüüd Peterburi linnavalitsuse poolt ja Gazprom asus ehitama eraldiseisvat pilvelõhkuja projekti. Raekoda pidi projekti üle võtma, kuna Gazprom keeldus edasisest staadioni ehitusse investeerimisest.
25. juulil 2016 tegi peatöövõtja Inzhtransstroy-Spb avalduse, et linnavalitsus on maksmata jätnud 1 miljard rubla (u 14,1 miljonit eurot) ulatuses ehitustööd, ja jättis töö pooleli. Järgmisel päeval tühistati leping. 1. augustil teatati, et metallist katus ja põrand on tuulega kannatada saanud.
2016. aasta augusti lõpus hakkas uus peatöövõtja Metrostroy staadioni edasi ehitama.
27. oktoobril toimus väljakul esimene mäng. Sõprusmängus võitis ehitajate meeskond Metrostroy ettevõtet 6:2.
Novembri alguses avastas FIFA komisjon, et ülestõstetav mänguväljak on ebastabiilne, vibratsioon oli lubatust seitse korda kõrgem. Venemaa asepeaminister Vitali Mutko kinnitas, et probleemile leitakse lahendus.
Norra jalgpalliajakiri Josimar väitis märtsis 2017, et vähemalt osad projekti töölised olid Põhja-Korea "orjad".
Warreni maakond (Indiana)

Ajalugu

Maakond moodustati 19. jaanuaril 1827.